વિમેન્સ ટી20 વર્લ્ડ કપ : કોન કીતને પાની મેં..... | નવગુજરાત સમય
વિમેન્સ ટી20 વર્લ્ડ કપ : કોન કીતને પાની મેં.....
23-02-2020 09:36 AM
ટીમમાં શેફાલી વર્મા જેવી યુવાન અને પ્રતિભાશાળી ખેલાડીના આગમનથી આ ટુર્નામેન્ટમાં ભારતની સફળતાની શક્યતા ઘણી વધી ગઈ છે.
સ્પોર્ટ્સ | તુષાર ત્રિવેદી
નવેમ્બર 2018માં વેસ્ટ ઇન્ડિઝમાં યોજાયેલા વિમેન્સ ટી20 વર્લ્ડ કપની સેમિફાઇનલ અને 21મી ફેબ્રુઆરી 2020ના દિવસે રમાનારી ભારત અને ઓસ્ટ્રેલિયા વચ્ચેની વર્તમાન વર્લ્ડ કપની પ્રારંભિક મેચ વચ્ચે આમ તો દોઢેક વર્ષ વીતી ગયા છે પરંતુ ક્રિકેટમાં ઘણો ફરક પડી ગયો છે. એ વખતે ઇંગ્લેન્ડ સામે સેમિફાઇનલ રમતા અગાઉ સુકાની હરમનપ્રિત કૌર વિવાદમાં સપડાઈ ગઈ હતી. ભારતે મેચની પૂર્વસંધ્યાએ ટીમની સૌથી અનુભવી ખેલાડી મિતાલી રાજને પડતી મૂકી હતી અને કોચ રમેશ પોવાર તથા કેપ્ટન હરમનપ્રિત વિવાદમાં આવી ગયા હતા. ભારતે આઠ વિકેટે મેચ ગુમાવી તેના કરતાં પણ વધારે નુકસાન ટીમની પ્રતિષ્ઠાને પહોંચ્યું હતું. હવે સિનારિયો બદલાઈ ગયો છે.
બે દિવસ અગાઉ હરમનપ્રિત કૌરે સિડનીમાં પત્રકારો સાથે આ વખતના વર્લ્ડ કપ વિશે વાત કરી તેમાં મિતાલી રાજ અને ઝુલન ગોસ્વામીની ટીમને ખોટ પડી રહી છે તેવું નિવેદન આપ્યું હતું. વાત સાચી છે કેમ કે વર્લ્ડ કપ જેવી મેગા ઇવેન્ટમાં મિતાલી રાજની હાજરી પણ ટીમનો ઉત્સહ વધારવા માટે પર્યાપ્ત હોય છે તો ઝડપી બોલર ઝુલન ગોસ્વામી લગભગ દરેક મેચમાં ભારતને મજબૂત શરૂઆત અપાવવાની કાબેલિયત ધરાવે છે. જોકે આ બંને ખેલાડી નિવૃત્ત થઈ ગઈ છે ત્યારે તેમના વિશે વધુ ચર્ચા કરવા કરતાં વર્તમાન ટીમની ક્ષમતા પર ફોકસ કરવાની જરૂર છે.
હરમનપ્રિત કૌરે આ વર્લ્ડ કપ જીતવા માટે ભારત સક્ષમ છે અને બેથી ત્રણ ટીમ પૈકીની એક દાવેદાર ટીમ છે તેવો દાવો કરી દીધો છે. હરમન હજી એ પરાજયને ભૂલી નથી તો સાથે સાથે આઇસીસી વિમેન્સ વર્લ્ડ કપની ફાઇનલમાં થયેલા પરાજયને પણ ભૂલી નથી અને તે આ બંને પરાજયનો બદલો લઈને આ વખતે વર્લ્ડ કપ જીતવા માગે છે. ખરેખર તો તેની આ સ્પિરીટ જ ઘણું બધું કહી જાય છે. ક્રિકેટમાં આ પ્રકારની સ્પિરીટ હોવી જરૂરી છે અને તો જ ટીમ આગળ ધપી શકે છે, સફળતા હાંસલ કરી શકે છે. દોઢ વર્ષ અગાઉની ભારતીય ટીમ અને અત્યારની ટીમમાં એકાદ બે ખેલાડીને બાદ કરતાં ખાસ ફરક નથી પરંતુ સૌથી મોટું પરિવર્તન ટીમના વલણમાં આવ્યું છે. કોચ ડબ્લ્યુ. વી. રમને ટીમની કાયાપલટ કરી નાખી છે. આ ઉપરાંત ટીમમાં શેફાલી વર્મા જેવી યુવાન અને પ્રતિભાશાળી ખેલાડીના આગમનથી આ ટુર્નામેન્ટમાં ભારતની સફળતાની શક્યતા ઘણી વધી ગઈ છે.
ઓસ્ટ્રેલિયામાં વર્લ્ડ કપ માટે રમવા જતાં અગાઉ હરમનપ્રિતે દબાણ હેઠળ શાંતચિત્તે રમવાની બાબત પર ભાર મૂક્યો હતો. તેણે ટીમના ખેલાડીઓના પ્રદર્શનની ચિંતા કર્યા વિના આ જ બાબત પર ભાર મૂક્યો તેની પાછળનું કારણ એ હતું કે ભારત છેલ્લી બે મેગા ઇવેન્ટમાં નજીક આવીને ઘણું દૂર જતું રહ્યું હતું. વેસ્ટ ઇન્ડિઝમાં તે સેમિફાઇનલમાં અટકી ગયું હતું તો વન-ડે વર્લ્ડ કપમાં તો ફાઇનલ જીતવાને આરે આવી ગયા બાદ છેલ્લી ઘણીએ ફાઇનલ ગુમાવી હતી અને રનર્સ અપ રહેવું પડ્યું હતું. આ બંને મેચમાં ભારતીય ખેલાડીઓ દબાણને વશ થઈ ગઈ હતી જે હવે નહીં બને તેવી ખાતરી હરમનપ્રિતે ઉચ્ચારી હતી. તેણે જણાવ્યું હતું કે અમે મોટી ટુર્નામેન્ટમાં રમવા જઇએ છીએ તેમ વિચારવાને બદલે અમે માત્ર અમારી સ્કીલ પર જ ધ્યાન આપી રહ્યા છીએ. અમારા માટે અમારું કૌશલ્ય મહત્વનું છે અને તેમાં કામયાબ થઈશું તો અમે સારું પરિણામ લાવી શકીશું.
એવું પણ નથી કે ભારતને અત્યારે હોટ ફેવરિટ ગણી શકાય પરંતુ ટીમ જે રીતે ફોર્મમાં રમી રહી છે અને અન્ય ટીમો જે દેખાવ કરી રહી છે તે જોતાં ઇંગ્લેન્ડ અને ઓસ્ટ્રેલિયા પછી ત્રીજા ક્રમે ભારતને જ મૂકી શકાય તેમ છે. 2018ના ટી20 વર્લ્ડ કપ બાદ ભારતનું એકચક્રી શાસન પણ રહ્યું નથી પરંતુ દિવસે દિવસે તેના દેખાવમાં ગજબનો સુધારો થતો રહ્યો છે. વર્લ્ડ કપ બાદ ન્યૂઝીલેન્ડ અને ઇંગ્લેન્ડ સામે ભારતનો પરાજય થયો પરંતુ વેસ્ટ ઇન્ડિઝ અને સાઉથ આફ્રિકા સામે તેનું પ્રદર્શન જોરદાર રહ્યું હતું જેનાથી એક આશા પેદા થઈ છે કે આ વખતે ભારતીય વિમેન્સ ટીમને કમસે કમ સેમિફાઇનલમાં પ્રવેશતા તો કોઈ અટકાવી શકે તેમ નથી.
તાજેતરમાં રમાયેલી ત્રિકોણીય ટી20 સિરીઝની પ્રથમ જ મેચમાં કેનબેરા ખાતે ઇંગ્લેન્ડ સામે ભારતનો પરાજય થયો હતો પરંતુ તેમ છતાં અંતે ભારતે ફાઇનલમાં પ્રવેશવામાં સફળતા મેળવી હતી જ્યાં ઓસ્ટ્રેલિયા સામે તેને હારનો સામનો કરવો પડ્યો હતો. આમ છતાં ટી20 વર્લ્ડ કપમાં આ સિરીઝના પ્રદર્શનની ઘણી અસર પડશે તેમાં શંકા નથી.